**Dimineaţă de mai - invocaţie**

*Florin T. Roman*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Vino, dimineaţă frumoasă de mai,

cu creanga ta verde desprinsă din rai,

cu cerul tău tandru ca un zâmbet subtil,

cu soarele-ţi vesel ca un joc de copil!

Vino, dimineaţă curată de mai

cu ochii de-azur şi cu părul bălai,

cu izvoare de dor şi cu braţe de flori,

cu penaj în alb-negru şi cu vise-n culori!

Vino, dimineaţă-nsorită de mai

cu utrenii pe buze şi dulceaţă în grai,

cu voal de zefir, cu feeric decor,

şi cu poftă de viaţă, şi lumină, şi zbor,

cu lacrimi de rouă, menuete de fluturi,

cu strângeri de mână şi bezele, săruturi,

cu tăceri de luceafăr şi cuvinte de-amor!

Dimineaţă senină de mai, te ador!